กระทรวงการคลัง ร่วมแก้ปัญหาเตียงขาด
นายกฤษฎา จีนะวิจารณะ ปลัดกระทรวงการคลัง เปิดเผยว่า เนื่องจากสถานการณ์การแพร่ระบาดของโรคโควิด-19 และข้อจำกัดด้านการจัดหาสถานพยาบาลในปัจจุบัน กระทรวงการคลังจึงได้ขอให้หน่วยงานในสังกัดกระทรวงการคลังทุกแห่งที่มีพื้นที่ หรืออาคารที่ไม่ได้ใช้ประโยชน์ในช่วงนี้ เช่น อาคารศูนย์ฝึกอบรมของกรมจัดเก็บภาษี เป็นต้น พิจารณาสำรวจและดำเนินการนำพื้นที่ หรืออาคารดังกล่าว ไปใช้ร่วมสนับสนุนการทำงานด้านสาธารณสุขของหน่วยงานภาครัฐ เช่น จัดเป็นสถานที่ดูแลผู้ป่วยแบบ Home Isolation โรงพยาบาลสนามหรือพื้นที่ให้บริการฉีดวัคซีน เป็นต้นปลัดกระทรวงการคลัง กล่าวด้วยว่า ตอนนี้เป็นเวลาที่ทุกฝ่ายต้องช่วยเหลือกันเพื่อให้ประเทศกลับมาอยู่ในสถานการณ์ปกติให้เร็วที่สุด เบื้องต้นขณะนี้กรมสรรพากรและกรมสรรพสามิต ได้ดำเนินการเจรจาใช้พื้นที่ของตนเป็นสถานที่รองรับคัดแยกหรือ home isolation ตามความเหมาะสมไปบ้างแล้ว